[Foto’s] Prinsloo en Weyers weer saam op silwerdoekMarius Weyers en Sandra Prinsloo. Foto: Verskaf Die geliefde akteurs, Marius Weyers en Sandra Prinsloo, is vir die eerste keer in twee dekades weer saam op die silwerdoek te sien in die nuwe Afrikaanse fliek, Twee Grade Van Moord. Dié twee akteurs het saam in meer as 200 verhoogproduksies en meer as 35 vollengte flieks gespeel, maar was in 1989 laas saam op die grootskerm. Twee Grade Van Moord speel af in die Kaap en is geregisseer deur Gerrit Schoonhoven. Die fliek vertel die storie van Aleksa Cloete (Sandra Prinsloo), ŉ bekende Kaapstadse sielkundige, met ŉ topverkoperboek wat haar intellektuele standpunt oor die liefde onderskryf, hoewel haar lang en gelukkige huwelik met Ben (Marius Weyers) dit weerspreek. Hul enigste kind, Christiaan (Roelof Storm), is gedwing om in sy grootwordjare baie staat te maak op die liefde van sy “tweede ma”, die lojale huiswerker, Fy Abrahams (Shaleen Surtie-Richards). Aleksa onderneem om deel te wees van ŉ dokumentêre werklikheidsreeks wat fokus op haar terapeutiese werk met vrouens wat liefde met pyn verwar. Een van haar pasiënte, Tanya Basson (Hilda Cronje), stem in om die proefkonyn te wees. Ben kry ŉ hartaanval en Tanya kom terselfdertyd by Aleksa se huis aan met die nuus dat sy haar kêrel tydens ŉ gewelddadige argument vermoor het. Aleksa besef sy het Tanya se emosionele toestand heeltemal onderskat en op dieselfde tyd deel Ben haar mee dat hy ŉ belangrike besluit oor sy eie toekoms en lewe geneem het. Soos wat die verhaal vorder, word Aleksa gedwing om haar eie integriteit te bevraagteken en ook haar bereidwilligheid oor wat sy sal op opoffer vir diegene wat sy lief het. Uiteindelik moet sy die vraag antwoord: “Wat sal die liefde doen?” Helen Kuun, besturende direkteur van Indigenous Film Distribution, sê die akteurs wys ook ŉ ander sy van liefde in die fliek. “Prinsloo en Weyers is twee talentvolle akteurs wat skitter in hierdie ingewikkelde rolle om die ware en moeilike aard van liefde op die silwerdoek te vertolk,” het sy gesê. Barry Strick, die vervaardiger, sê dié twee akteurs lewer saam onvergeetlike toneelspel. “Hulle het nog net in vier films saam verskyn, waaronder die bekende The Gods Must Be Crazy in 1981. Die laaste keer wat hulle saam in ŉ fliek gespeel het was in 1989, wat Twee Grade Van Moord ŉ langverwagte reünie van die twee uitmuntende akteurs maak en ŉ mylpaal in Suid-Afrika se filmgeskiedenis.”